REPUBLIKA SRBIJA

NARODNA SKUPŠTINA

Odbor za administrativno-budžetska

i mandatno-imunitetska pitanja

21 Broj: 112-429/23

21. jul 2023. godine

B e o g r a d

Na osnovu člana 27k stav 9, u vezi sa st. 1. i 3. istog člana Zakona o budžetskom sistemu („Službeni glasnik RS'', broj 54/09, 73/10, 101/10, 101/11, 93/12, 62/13, 63/13 – ispravka, 108/13, 142/14, 68/15 – dr.zakon, 103/15, 99/16, 113/17, 95/18, 31/19, 72/19, 149/20, 118/21, 118/21 – dr.zakon, 138/22) i člana 65. stav 3. Poslovnika Narodne skupštine („Službeni glasnik RS“, broj 20/12-Prečišćeni tekst), Odbor za administrativno-budžetska i mandatno-imunitetska pitanja je, na 29.sednici održanoj 21. jula 2023. godine, razmatrao zahtev Poverenika za informacije od javnog značaja i zaštitu podataka o ličnosti (21 Broj: 112-429/23 od 6. marta 2023. godine) i doneo

O D L U K U

o davanju saglasnosti Povereniku za informacije od javnog značaja i zaštitu podataka o ličnosti za zasnivanje radnog odnosa na neodređeno vreme sa novim licima u 2023. godini

1. Daje se saglasnost Povereniku za informacije od javnog značaja i zaštitu podataka o ličnosti za zasnivanje radnog odnosa na neodređeno vreme, sa 26 novih lica, na radnim mestima u zvanju:

- viši savetnik - osam izvršilaca;

- samostalni savetnik - četiri izvršioca;

- savetnik - deset izvršilaca;

- mlađi savetnik - četiri izvršioca.

2. Zapošljavanje lica iz tačke 1. ove odluke, uslovljeno je postojanjem odgovarajućih finansijskih sredstava za isplatu plata, sa pripadajućim porezima i doprinosima za novozaposlene, u skladu sa sredstvima obezbeđenim Zakonom o budžetu Republike Srbije za 2023. godinu, opredeljenim za rad Poverenika za informacije od javnog značaja i zaštitu podataka o ličnosti i Kadrovskim planom za 2023. godinu na koji je saglasnost dalo Ministarstvo finansija (akt broj 119-05-00046/2023-03 od 08. februara 2023. godine).

3. Ovu odluku dostaviti Povereniku za informacije od javnog značaja i zaštitu podataka o ličnosti na dalje postupanje.

4. Ova odluka stupa na snagu danom donošenja.

PREDSEDNIK ODBORA

Milenko Jovanov

O b r a z l o ž e nj e

Poverenik za informacije od javnog značaja i zaštitu podataka o ličnosti (u daljem tekstu: Poverenik) je 6. marta 2023. godine podneo Odboru za administrativno-budžetska i mandatno-imunitetska pitanja (u daljem tekstu: Odbor) zahtev za dobijanje saglasnosti za zasnivanje radnog odnosa na neodređeno vreme sa 26 novih lica.

U zahtevu je navedeno da broj lica za koja se traži saglasnost Odbora predstavlja broj lica za koja je tražena saglasnost aktom Poverenika iz avgusta 2022. godine (21) uvećan za broj izvršilaca kojima je u međuvremenu prestao radni odnos u Službi Poverenika (5). U članu 57. Pravilnika o unutrašnjem uređenju i sistematizaciji radnih mesta u Službi Poverenika sistematizovano je 110 radnih mesta sa ukupno 156 izvršilaca.

U obrazloženju zahteva navedeno je da je Ministarstvo finansija dopisom broj: 119-01-00046/2023-03 od 8. februara 2023. godine dalo saglasnost na dostavljeni Predlog kadrovskog plana Poverenika za 2023. godinu broj: 11-04-6/2022-04/2 od 26. januara 2023. godine. Takođe je naglašeno da potreba za dodatnim zapošljavanjem proizilazi iz obaveze sprovođenja brojnih novih nadležnosti propisanih Zakonom o zaštiti podataka o ličnosti koji je počeo da se primenjuje u avgustu 2019. godine, kao i Zakonom o izmenama i dopunama Zakona o slobodnom pristupu informacijama od javnog značaja koji je počeo sa primenom u februaru 2022. godine, a što iziskuje značajno jačanje kapaciteta Službe Poverenika. Povećanje kruga subjekata na koje se pomenuti zakon odnosi i unapređenje sistema izrade i objavljivanja informatora o radu organa vlasti u skladu sa principom proaktivne transparentnosti su među najznačajnijim promenama. Postupak jačanja kapaciteta Službe Poverenika nije okončan iz objektivnih razloga - epidemija covid-19, vanredno stanje, sprovođenje parlamentarnih izbora 2020. godine, obrazovanje nadležnih radnih tela Narodne skupštine. Zakonom o utvrđivanju činjenica o statusu prvorođene dece za koju se sumnja da su nestala iz porodilišta u Republici Srbiji („Službeni glasnik RS“ br. 18/20), u članu 29. utvrđena je nova nadležnost Poverenika kojom je propisano da Komisija za prikupljanje činjenica o statusu novorođene dece za koju se sumnja da su nestala iz porodilišta u Republici Srbiji, može obrađivati podatke o ličnosti samo po dobijenoj saglasnosti Poverenika koji je dužan da po zahtevu Komisije odluči u roku od pet dana od dana prijema zahteva. Takođe, obrazovanje užih unutrašnjih jedinica van osnovnih unutrašnjih jedinica, kancelarija van sedišta Poverenika, u Novom Sadu, Nišu i Kragujevcu podrazumeva potrebu za povećanjem broja izvršilaca, što je takođe uzeto u obzir prilikom podnošenja zahteva za dodatno zapošljavanje.

Odredbom člana 27 k stav 1. Zakona o budžetskom sistemu propisano je da je u periodu od 1. januara 2021. godine do 31. decembra 2023. godine korisnicima javnih sredstava dozvoljeno da bez posebnih dozvola i saglasnosti u tekućoj kalendarskoj godini prime u radni odnos na neodređeno vreme i radni odnos na određeno vreme u svojstvu pripravnika do 70% ukupnog broja lica kojima je prestao radni odnos na neodređeno vreme po bilo kom osnovu u prethodnoj kalendarskoj godini (umanjen za broj novozaposlenih na neodređeno vreme i određeno vreme u svojstvu pripravnika u toj kalendarskoj godini). Stavom 9. istog člana Zakona, propisano je da se o zasnivanju radnog odnosa na neodređeno vreme i radnog odnosa na određeno vreme u svojstvu pripravnika iznad procenta iz navedenog stava 1. ovog člana u službama Narodne skupštine, Zaštitnika građana, Poverenika za zaštitu ravnopravnosti, Državne revizorske institucije, Poverenika za informacije od javnog značaja i zaštitu podataka o ličnosti, Agencije za sprečavanje korupcije, Komisije za kontrolu državne pomoći, Republičke komisije za zaštitu prava u postupcima javnih nabavki, Komisije za zaštitu konkurencije, Komisije za hartije od vrednosti, Fiskalnog saveta, Regulatornog tela za elektronske medije i Agencije za energetiku Republike Srbije, kao i o tome da ukupan broj zaposlenih, odnosno radno angažovanih iz stava 4. navedenog člana kod tih korisnika bude veći od procenta, odnosno broja iz st. 4. i 6. odlučuje odbor Narodne skupštine nadležan za administrativno-budžetska pitanja. Stavom 4. predviđeno je da počev od 1. januara 2021. godine ukupan broj zaposlenih na određeno vreme (izuzev u svojstvu pripravnika), lica angažovanih po ugovoru o delu, ugovoru o privremenim i povremenim poslovima, preko omladinske i studentske zadruge, kao i posredstvom agencije za privremeno zapošljavanje i lica angažovanih po drugim osnovama, kod korisnika javnih sredstava, ne može biti veći od 10% ukupnog broja zaposlenih na neodređeno vreme, osim izuzetno, uz saglasnost tela Vlade, na predlog nadležnog organa, uz prethodno pribavljeno mišljenje Ministarstva; stav 6. predviđa da korisnik javnih sredstava koji ima manje od 50 zaposlenih na neodređeno vreme može da ima najviše do sedam zaposlenih, odnosno angažovanih lica u smislu stava 4. ovog člana.

Odbor je, ceneći podneti zahtev, na osnovu ovlašćenja iz člana 27k stav 9. Zakona o budžetskom sistemu, dao traženu saglasnost Povereniku za zasnivanje radnog odnosa na neodređeno vreme, sa 26 novih lica, prema strukturi iz zahteva, s tim da je zapošljavanje navedenog broja izvršilaca uslovljeno postojanjem odgovarajućih finansijskih sredstava za isplatu plata, sa pripadajućim porezima i doprinosima za novozaposlene, u skladu sa sredstvima obezbeđenim Zakonom o budžetu Republike Srbije za 2023. godinu („Službeni glasnik RS“ br. 138/22), opredeljenim za rad Poverenika za informacije od javnog značaja i zaštitu podataka o ličnosti i Kadrovskim planom Povernika za 2023. godinu na koji je saglasnost dalo Ministarstvo finansija (akt broj 119-05-00046/202-03 od 08. februara 2023. godine).